作者:韓愈
標題:題炭穀湫祠堂
內容:萬生都陽明，幽暗鬼所寰。嗟龍獨何智，出入人鬼間。不知誰為助，若執造化關。厭處平地水，巢居插天山。列峰若攢指，石盂仰環環。巨靈高其捧，保此一掬慳。森沈固含蓄，本以儲陰奸。魚鱉蒙擁護，群嬉傲天頑。翾翾棲託禽，飛飛一何閑。祠堂像侔真，擢玉紆煙鬟。群怪儼伺候，恩威在其顏。我來日正中，悚惕思先還。寄立尺寸地，敢言來途艱。籲無吹毛刃，血此牛蹄殷。至令乘水旱，鼓舞寡與鰥。林叢鎮冥冥，窮年無由刪。妍英雜豔實，星瑣黃朱斑。石級皆險滑，顛躋莫牽攀。龍區雛眾碎，付與宿已頒。棄去可奈何，吾其死茅菅。